ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, σημείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗ ΤΟΥ EΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ αναφορικά με τη θέσπιση πολυετούς προγράμματος δράσεων στο πεδίο της ενέργειας: Πρόγραμμα "Ευφυής Ενέργεια για την Ευρώπη" (2003-2006) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2002/0082 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, σημείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗ ΤΟΥ EΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ αναφορικά με τη θέσπιση πολυετούς προγράμματος δράσεων στο πεδίο της ενέργειας: Πρόγραμμα "Ευφυής Ενέργεια για την Ευρώπη" (2003-2006)

1. Εισαγωγη

Το άρθρο 251, παράγραφος 2, τρίτο εδάφιο, σημείο γ) της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή παρουσιάζει στη συνέχεια τη γνώμη της επί των 13 τροπολογιών που ενέκρινε το Ευρωπαϊκό Κοινοβούλιο.

2. Iστορικο

- Την 10η Απριλίου 2002, η Επιτροπή κατέθεσε στο Ευρωπαϊκό Κοινοβούλιο και το Συμβούλιο πρόταση απόφασης. (COM(2002)162 τελικό - 2002/0082(COD)).

- Η Ευρωπαϊκή Οικονομική και Κοινωνική Επιτροπή εξέδωσε γνώμη την 18η Σεπτεμβρίου 2002.

- Η Επιτροπή Περιφερειών εξέδωσε γνώμη την 20ή Νοεμβρίου 2002.

- Την 20ή Noεμβρίου 2002, το Ευρωπαϊκό Κοινοβούλιο, σε πρώτη ανάγνωση εξέδωσε γνώμη, η οποία περιείχε αριθμό τροπολογιών στην πρόταση της Επιτροπής.

- Το Συμβούλιο ενέκρινε κοινή θέση την 3η Φεβρουαρίου του 2003.

- Την 7 Φεβρουαρίου 2003, η Επιτροπή εξέδωσε την ανακοίνωση της προς το Ευρωπαϊκό Κοινοβούλιο σχετικά με την κοινή θέση του Συμβουλίου, κατ' εφαρμογήν του δευτέρου εδαφίου του άρθρου 251, παράγραφος 2 της Συνθήκης.

- Την 13η Μαίου 2003 το Ευρωπαϊκό Κοινοβούλιο εξέδωσε, σε δεύτερη ανάγνωση, ψήφισμα που περιείχε 13 τροπολογίες σχετικά με την εν λόγω κοινή θέση.

3. αντικειμενο της προτασης

Η εν λόγω πρόταση για απόφαση του Ευρωπαϊκού Κοινοβουλίου και του Συμβουλίου αφορά πολυετές πρόγραμμα δράσεων στο πεδίο της ενέργειας- Πρόγραμμα "Ευφυής Ενέργεια για την Ευρώπη - για τη χρονική περίοδο 2003 έως 2006. Το πρόγραμμα προβλέπεται ως το κύριο κοινοτικό μέσο για τη μη τεχνολογική υποστήριξη στο πεδίο της ενέργειας. Αποτελεί συνέχεια των δράσεων που ανελήφθησαν υπό τα προγράμματα ALTENER, SAVE και, σε ορισμένο βαθμό, των προγραμμάτων SYNERGY, και συνδυάζει όλες τις δραστηριότητες στους τομείς της ενέργειας, οι οποίες συνεισφέρουν στην ολοκλήρωση των βασικών στόχων της Κοινότητας για τις στρατηγικές στους τομείς της ενέργειας, των μεταφορών και της αειφόρου ανάπτυξης.

Το πρόγραμμα διαρθρώνεται σε τέσσερα ειδικά πεδία:

- ορθολογική χρήση της ενέργειας και διαχείριση της ενεργειακής ζήτησης (SAVE),

- νέοι και ανανεώσιμοι ενεργειακοί πόροι (ALTENER),

- ενεργειακές πτυχές των μεταφορών (STEER), και

- διεθνής προώθηση στους τομείς των ανανεώσιμων μορφών ενέργειας και της ενεργειακής απόδοσης (COOPENER).

Προβλέπονται έξι τύποι δράσεων για κάθε πεδίο:

α) εκπόνηση προτύπων, συστημάτων επισήμανσης και πιστοποίησης, μακροπρόθεσμες εκούσιες δεσμεύσεις με τη βιομηχανία, μελέτες ανάλυσης προοπτικών στρατηγικές μελέτες βάσει κοινών αναλύσεων, παρακολούθηση της εξέλιξης των αγορών και των ενεργειακών τάσεων, συμπεριλαμβανομένης της προετοιμασίας μελλοντικών νομοθετικών μέτρων ή της αναθεώρησης της ισχύουσας νομοθεσίας.

β) δημιουργία, διεύρυνση, η αναδιάρθρωση των δομών και των μέσων για την ανάπτυξη αειφόρων ενεργειακών συστημάτων, συμπεριλαμβανομένων του τοπικού και περιφερειακού ενεργειακού προγραμματισμού και διαχείρισης, καθώς και ανάπτυξη κατάλληλων χρηματοοικονομικών προϊόντων και μηχανισμών της αγοράς.

γ) προώθηση συστημάτων και εξοπλισμών στο πεδίο της αειφόρου ενέργειας για επιτάχυνση της διείσδυσής τους στην αγορά και ενθάρρυνση των επενδύσεων που διευκολύνουν τη μετάβαση από την επίδειξη στην εμπορική εκμετάλλευση των πλέον αποδοτικών τεχνολογιών.

δ) ανάπτυξη των δομών πληροφόρησης, εκπαίδευσης και κατάρτισης, αξιοποίηση των αποτελεσμάτων, και διάδοση τεχνογνωσίας και βέλτιστης πρακτικής

ε) παρακολούθηση της εφαρμογής και του αντίκτυπου της κοινοτικής πολιτικής, καθώς και των δράσεων υποστήριξης.

στ) αξιολόγηση του αντίκτυπου των δράσεων και έργων που χρηματοδοτούνται στο πλαίσιο του προγράμματος.

Η Επιτροπή πρότεινε συνολικό προϋπολογισμό ύψους 215 εκατομμυρίων ευρώ για τα 15 κράτη μέλη της ΕΕ κατά την τετραετή περίοδο.

4. γνωμη της επιτροπης επι των τροπολογιων του ΕΥΡΩΠΑΪΚΟΥ κοινοβουλιου

Το Κοινοβούλιο ενέκρινε τις 13 τροπολογίες στην κοινή θέση του Συμβουλίου σε δεύτερη ανάγνωση. Το σύνολο των εν λόγω 13 τροπολογιών υπήρξαν αποτέλεσμα συμβιβασμού με το Συμβούλιο ώστε να αποφευχθεί η διαδικασία συνδιαλλαγής.

Η Επιτροπή αποδέχεται το σύνολο των 13 τροπολογιών που πρότεινε το Ευρωπαϊκό Κοινοβούλιο, οι οποίες συμφωνούν με τους στόχους της αρχικής πρότασης της Επιτροπής ή συνιστούν αποδεκτό συμβιβασμό.

4.1. Τροπολογίες που έγιναν αποδεκτές από την Επιτροπή

* Τροπολογία 10: διαγραφή του άρθρου 6, παράγραφος 1, εδάφιο 4, σχετικά με την πιθανή αναθεώρηση του ποσού χρηματικής αναφοράς για το πρόγραμμα. Η Επιτροπή μπορεί να αποδεχθεί την τροπολογία αυτή καθώς η πιθανότητα αναθεώρησης του ποσού χρηματικής αναφοράς στην πορεία του προγράμματος αντιμετωπίζεται πλέον στο άρθρο 9, παράγραφος 2, σύμφωνα προς την τροπολογία 25, την οποία ενέκρινε το Κοινοβούλιο.

* Τροπολογία 16: προστίθεται νέα αιτιολογική σκέψη 16α, η οποία αναφέρεται στην αύξηση του χρηματοδοτικού πλαισίου με σκοπό ένα περιεκτικότερο πρόγραμμα. Η Επιτροπή μπορεί να αποδεχθεί την ανωτέρω τροπολογία, η οποία ανταποκρίνεται στους στόχους της αρχικής πρότασης της Επιτροπής, δηλ. την αύξηση του χρηματοδοτικού πλαισίου για το πρόγραμμα σε σύγκριση με το προηγούμενο πρόγραμμα πλαίσιο για την ενέργεια (1998-2002), αποτελώντας απλώς επιβεβαίωση του γεγονότος αυτού.

* Τροπολογία 17: αφορά την αιτιολογική σκέψη 20, η οποία αφορά τη διαφοροποίηση των καυσίμων στον τομέα των μεταφορών. Με την τροπολογία προτείνεται ειδική αναφορά στο ρόλο των νέων και ανανεώσιμων μορφών ενέργειας στο πλαίσιο αυτό, όπως του υδρογόνου και των ανανεώσιμων μορφών ενέργειας. Η Επιτροπή μπορεί να αποδεχθεί την εν λόγω τροπολογία. Η Επιτροπή συμφωνεί να συμπεριληφθεί η αναφορά αυτή στις αιτιολογικές σκέψεις εφόσον ενισχύεται η συνοχή του κειμένου του άρθρου 2, σημείο α) και του άρθρου 3, σημείο γ) επί του ιδίου θέματος (αναφορικά με τις κατωτέρω τροπολογίες 19 και 20).

* Τροπολογία 18: αποτελεί προσθήκη στην αιτιολογική σκέψη 22, η οποία ασχολείται με την σπουδαιότητα ζητημάτων όπως είναι ο συντονισμός του προγράμματος με άλλες κοινοτικές πολιτικές. Στην τροπολογία επισημαίνεται ότι οι εθνικοί, περιφερειακοί ή τοπικοί οργανισμοί μπορούν να επιτελέσουν χρήσιμο έργο, συνεισφέροντας στην εφαρμογή του προγράμματος με αντίστοιχα εθνικά προγράμματα. Η Επιτροπή μπορεί να αποδεχθεί την εν λόγω τροπολογία, με την οποία εισάγεται ρητή αναφορά σε σημαντική συνιστώσα της εφαρμογής του προγράμματος, συνδέοντας το πρόγραμμα με εθνικά προγράμματα, και η οποία απουσίαζε από τις αιτιολογικές σκέψεις.

* Τροπολογία 19 και 20: ευθυγράμμιση των άρθρων 2, σημείο α) και 3, σημείο γ) με το αναθεωρημένο κείμενο της αιτιολογικής σκέψης 20 για την προσθήκη αναφοράς "των νέων και ανανεώσιμων μορφών ενέργειας" ως παράδειγμα σχετικά με "τη διαφοροποίηση των μορφών ενέργειας" ή "τη διαφοροποίηση των καυσίμων". Η Επιτροπή μπορεί να αποδεχθεί την παρούσα τροπολογία, η οποία ενισχύει την εσωτερική συνοχή του κειμένου και αποσαφηνίζει όσον αφορά τα είδη της "διαφοροποίησης" στα οποία αποσκοπεί το εν λόγω πρόγραμμα.

* Τροπολογία 21: αποτελεί προσθήκη στο άρθρο 3, όπου αποσαφηνίζεται ο λόγος για τον οποίο η Επιτροπή θα διαθέτει τις εκθέσεις σχετικά με τις δράσεις και τα έργα. δηλαδή η συμβολή στη διάδοση των αποτελεσμάτων του έργου. Η Επιτροπή μπορεί να αποδεχθεί την παρούσα τροπολογία, δεδομένου ότι βεβαιώνει τη διαφάνεια όσον αφορά τη διάδοση των αποτελεσμάτων των έργων εκ μέρους της Επιτροπής και στηρίζεται στην αρχική πρότασή της.

* Τροπολογία 22: αποσαφηνίζει το άρθρο 5, παράγραφος 2, σημείο γ), υπό την έννοια ότι τα κριτήρια επιλογής ανταποκρίνονται τους στόχους της εν λόγω απόφασης. Η Επιτροπή μπορεί να αποδεχθεί την τροπολογία αυτή δεδομένου ότι επανεπιβεβαιώνονται οι αρχές για τα κριτήρια επιλογής.

* Τροπολογία 23: αφορά το άρθρο 5, παράγραφος 2, σημείο ζ) και αποσαφηνίζει ότι οι κοινοτικοί κανόνες σχετικά τη δημόσια πρόσβαση στην πληροφόρηση, τη διαφάνεια και την ισότιμη συμμετοχή των δύο φύλων εφαρμόζονται καθ' όλο το πρόγραμμα. Η Επιτροπή μπορεί να αποδεχθεί την τροπολογία αυτή, δεδομένου ότι είναι ορθότερη η διατύπωση, ότι οι εν λόγω κανόνες εφαρμόζονται καθ' όλο το πρόγραμμα και δεν αναφέρονται μόνο στο πρόγραμμα εργασιών.

* Τροπολογία 24: αφορά το άρθρο 6, παρ.1 σχετικά με το χρηματοδοτικό πλαίσιο για την εφαρμογή του προγράμματος. Με την παρούσα τροπολογία το Κοινοβούλιο αυξάνει το ύψος του προϋπολογισμού σε 200 εκατ. ευρώ (190 εκατομμύρια στην κοινή θέση του Συμβουλίου). ροπή μπορεί να αποδεχθεί την παρούσα τροπολογία καθώς το ποσό προσεγγίζει την αρχική πρόταση των 215 εκατ. ευρώ επιτρέποντας να αντιμετωπιστούν καλύτερα νέες εξελίξεις και προτεραιότητες στο πεδίο της ενέργειας, του περιβάλλοντος και της αειφόρου ανάπτυξης.

* Τροπολογία 25: αφορά το άρθρο 9, παράγραφος 2 για τη ενδιάμεση αξιολόγηση του προγράμματος. Με την παρούσα τροπολογία το Κοινοβούλιο στοχεύει: κατά πρώτον, να επισπευσθεί η ενδιάμεση αξιολόγηση "στα τέλη του δευτέρου έτους". κατά δεύτερον, να συμπεριληφθεί στα συμπεράσματα της Επιτροπής, κάθε αναπροσαρμογή του τρέχοντος προγράμματος, ιδίως ενόψει διεύρυνσης, εάν αυτό κριθεί ενδεδειγμένο. και κατά τρίτον, να ανακοινωθούν τα συμπεράσματα της Επιτροπής στα άλλα θεσμικά όργανα πριν την υποβολή προτάσεων, όχι μόνο όσον αφορά μελλοντικά προγράμματα αλλά και το παρόν πρόγραμμα. Η Επιτροπή μπορεί να αποδεχθεί την παρούσα τροπολογία εφόσον διευρύνεται το αντικείμενο της ενδιάμεσης αξιολόγησης, ώστε αυτή να συμβάλει σε πιθανή αναπροσαρμογή του τρέχοντος προγράμματος, και όχι μόνο ως υποχρεωτικό προκαταρκτικό στάδιο κάθε μελλοντικού προγράμματος, όπως ίσχυε μέχρι σήμερα.

* Τροπολογία 26: προστίθεται στο άρθρο 9, παράγραφος 1, ότι η ετήσια έκθεση προόδου υποβάλλεται από την επιτροπή προς τα άλλα θεσμικά όργανα. Η Επιτροπή μπορεί να αποδεχθεί την παρούσα τροπολογία δεδομένου ότι υπογραμμίζει τις προσπάθειες για την επίτευξη διαφάνειας, εγγενείς στη διαχείριση του προγράμματος, παρά το γεγονός ότι η πρόσβαση στις εν λόγω εκθέσεις προβλέπονταν ήδη "βάσει του δικαιώματος εποπτείας" όσον αφορά το Ευρωπαϊκό Κοινοβούλιο, όπως και από την Επιτροπή όσον αφορά τα κράτη μέλη.

* Τροπολογία 27: αφορά το παράρτημα της εν λόγω απόφασης σχετικά με την ενδεικτική κατανομή του εκτιμώμενου ποσού χρηματικής αναφοράς του προγράμματος. Το Κοινοβούλιο κατανέμει τα ίδια ποσοστά με αυτά που ορίζονται στην κοινή θέση του Συμβουλίου: 34,9% για το πεδίο SAVE , 40% για το πεδίο ALTENER, 16,3% για το πεδίο STEER και 8,8% για το πεδίο COOPENER. Επιπλέον, το Κοινοβούλιο τροποποιεί το κείμενο τριών υποσημειώσεων του πίνακα ώστε: να διαγραφεί η αναφορά στα τρία πεδία του προγράμματος στην υποσημείωση 1. να διαγραφεί η υποσημείωση 2 σχετικά με το καθορισμένο ποσό χρηματικής αναφοράς για το COOPENER, και να εισαχθεί νέα διατύπωση όσον αφορά την πρόσθετη συνεισφορά από το 2004 και εφεξής. Η Επιτροπή μπορεί να αποδεχθεί την παρούσα τροπολογία δεδομένου ότι: πρώτον, η ενδεικτική χρηματοδοτική κατανομή στα πεδία βασίζεται στην αρχική πρότασή της, δεύτερον, το διαγραφέν κείμενο στις υποσημειώσεις 1 και 2 δεν προσφέρει περαιτέρω στοιχεία και, τρίτον, αποσαφηνίζεται το ζήτημα της πρόσθετης συνεισφοράς πέραν του 2004, ως αποτέλεσμα της διεύρυνσης της Ένωσης, στην υποσημείωση 3.

4.2. Τροπολογίες που απορρίφθηκαν από την Επιτροπή

Η Επιτροπή δεν απέρριψε καμία τροπολογία.

5. Συμπερασμα

Σύμφωνα με το άρθρο 250, παράγραφος 2 της συνθήκης της ΕΚ, η Επιτροπή τροποποιεί την πρότασή της ως ανωτέρω.